钦定古今图书集成/明伦汇编/官常典/第599卷 > 陶垕仲
## 钦定古今图书集成/明伦汇编/官常典/第599卷 > 陶垕仲

按《明外史》本传：“垕仲，名铸，以字行，鄞人。洪武十六年，
以国子生擢监察御史。尚气敢言，劾刑部尚书开济
至死，直声动天下。未几，擢福建按察司使。至即诛赃
吏数十人，兴学劝士，抚恤军民，帝下诏褒异。时布政
使薛大方贪暴自恣，垕仲劾奏之。大方词连垕仲，因
并逮至京。历讯，坐大方罪，诏垕仲还官。垕仲上言：‘臣
父昔为方氏部曲，以故官例徙凤阳。臣幼弱，依兄抚
养，至于有成。今兄亦为凤阳军吏，臣叨圣恩，备位司
宪，欲推禄养以报生育之恩，使父母兄弟得复聚处，
实戴天子孝治天下之意’。”帝特许迎养，去徙籍。垕仲
清介自持，禄入悉以赡宾客。未几，卒官。